דייוויד או. סלזניק, 1940
**דייוויד או. סלזניק** (באנגלית: **David O. Selznick**;‏ 10 במאי 1902 – 22 ביוני 1965) היה מפיק קולנוע יהודי אמריקאי, אחד הגדולים ביותר של תור הזהב של הוליווד. ידוע בעיקר כמפיק האפוס שובר הקופות "חלף עם הרוח", שזיכה אותו בפרס אוסקר. כעבור שנה, זכה סרט נוסף שלו, "רבקה", בפרס אוסקר לסרט הטוב ביותר. בכך היה למפיק הראשון, והיחיד עד כה, ששני סרטים שלו זוכים בפרס אוסקר לסרט הטוב ביותר שנה אחר שנה.

קורות חיים
----------

סלזניק נולד למשפחה יהודית בפיטסבורג שבפנסילבניה. בנם של מפיץ סרטי ראינוע, לואיס סלזניק ופלורנס לבית זקס. הוא למד באוניברסיטת קולומביה ועבד כמתלמד בחברה של אביו עד שזה פשט את הרגל ב-1923. כעבור שלוש שנים עבר סלזניק להוליווד, ובעזרת קשריו של אביו קיבל עבודה כעוזר עורך תסריט באולפני MGM. בין השנים 1928 ל-1931 עבד בחברת הסרטים "סרטי פרמאונט", עד אשר עבר ל- "RKO Pictures" והחל לשמש כמנהל הפקה. שנותיו באולפנים הללו היו פוריות, וכללו סרטים כ"חשבון הגירושין", "הוליווד באיזה מחיר?" ו"קינג קונג". עוד בימי עבודתו ב- RKO הביא סלזניק לפריצתו הגדולה של ג'ורג' קיוקור כבמאי סרטים. ב-1933 שב אל אולפני MGM כדי לבסס שם את יוקרתו בשנית כמפיק סרטים, ולסייע למפיק אירווינג תלברג, שסבל באותו זמן מבריאות לקויה. מהקלאסיקות שוברי הקופות שהפיק באותה תקופה נמנים "ארוחת ערב בשמונה", "דייוויד קופרפילד", "אנה קרנינה" ו"בין שתי ערים".

אך סלזניק היה חסר מנוחה והשתוקק להיות מפיק עצמאי ולבסס חברת סרטים משלו. ב-1935 מימש את מטרתו, וייסד את "Selznick International Pictures", שעבדה בשיתוף עם אולפני "יונייטד ארטיסטס", שעבדו אף הם באופן עצמאי. הצלחותיו המשיכו עם סרטים כגון "בגנו של אללה", "השבוי מזנדה", "כוכב נולד", "אין דבר קדוש", "לורד פונטלרוי הקטן", "נועד לכל אחד", "אינטרמצו" וכמובן סרטו הידוע מכל, "חלף עם הרוח". ב-1940 זכה באוסקר שני ברציפות, על הסרט "רבקה", שהיה סרטו ההוליוודי הראשון של הבמאי הבריטי אלפרד היצ'קוק. סלזניק הביא את היצ'קוק מבריטניה לארצות הברית, ובכך הזניק את הקריירה של היצ'קוק מעלה.

לאחר "רבקה", סגר סלזניק את אולפניו, ולקח הפסקה לתקופה של שלוש שנים מהפקת סרטים. בזמן זה עסק בפעולות כספיות. בין השאר הוא הלווה לאולפנים אחרים רוויי ממון את השמות הגדולים ביותר שהיו תחת חוזה אצלו, כמו אלפרד היצ'קוק, אינגריד ברגמן, ויוויאן לי וג'ואן פונטיין. כמו כן פיתח פרויקטים קולנועיים, אותם מכר לאולפנים הגדולים. ב-1944 שב להפקת סרטים על ההצלחה הגדולה, "מאז שהלכת", לו גם כתב את התסריט. הוא המשיך עם "בכבלי השכחה" ו"דיוקנה של ג'ני". ב-1949 הפיק את "האדם השלישי" של קארול ריד, אולם לא קיבל קרדיט על כך. לאחר "חלף עם הרוח" ניסה סלזניק לשחזר, ללא הצלחה יתרה, את ההצלחה הפנומנלית של הסרט. הצלחתו הגדולה ביותר הייתה בסרט "דו-קרב בשמש" ב-1946, עם תקציב עצום וכוכבים מוכרים. אף על פי שצילומי הסרט היו בעייתיים בגלל ריבוי הבמאים, הסרט הפך להיות הצלחה מסחררת ודורג כסרט השני המצליח ביותר לשנת 1946 בארצות הברית.

סלזניק בילה את מרבית שנות החמישים ברדיפה אובססיבית של הקריירה של אשתו השנייה, ג'ניפר ג'ונס. סרטו האחרון כמפיק, "הקץ לנשק" משנת 1957 עם ג'ונס ורוק הדסון היה תחילת מחלתו של סלזניק, שגרמה לו לפרוש מהפקת סרטים. קודם לכן, בשנת 1954 לקח הימור, שהתברר כמוצלח ביותר, ונכנס לעולם הטלוויזיה כשהפיק סרט טלוויזיה דוקומנטרי בשם "Light's Diamond Jubilee", שקבע היסטוריה כשהיה שידור הטלוויזיה הראשון ששודר בו-זמנית בכל רשתות הטלוויזיה.

ביוני 1965 נפטר סלזניק לאחר מספר התקפי לב שחווה, ונקבר בבית קברות פרטי בלוס אנג'לס, שם קבורים גם כמה משותפיו ומיריביו בעבר כמו הבמאים ויליאם ויילר, וינסנט מינלי וג'ורג' קיוקור והמפיקים האל ואליס ואירווינג תלברג.

פרסים ומועמדויות לפרסי האקדמיה
------------------------------

| שנה | פרס | סרט | תוצאה |
| --- | --- | --- | --- |
| 1935 | ההפקה המצטיינת | ויוה וילה! (אנ') | **מועמדות** |
| 1935 | ההפקה המצטיינת | דייוויד קופרפילד | **מועמדות** |
| 1936 | ההפקה המצטיינת | בין שתי ערים | **מועמדות** |
| 1937 | ההפקה המצטיינת | כוכב נולד (אנ') | **מועמדות** |
| 1938 | פרס תלברג |  | **מועמדות** |
| 1939 | ההפקה המצטיינת | חלף עם הרוח | **זכייה** |
| 1939 | פרס תלברג |  | **זכייה** |
| 1940 | ההפקה המצטיינת | רבקה | **זכייה** |
| 1944 | סרט הקולנוע הטוב ביותר | מאז שהלכת | **מועמדות** |
| 1945 | סרט הקולנוע הטוב ביותר | בכבלי השכחה | **מועמדות** |

קישורים חיצוניים
----------------

ויקישיתוף מדיה וקבצים בנושא **דייוויד או. סלזניק** בוויקישיתוף

* דייוויד או. סלזניק, במסד הנתונים הקולנועיים IMDb (באנגלית)
* דייוויד או. סלזניק, באתר "אידיבי", מאגר הידע העברי לקולנוע ישראלי ועולמי
* דייוויד או. סלזניק, באתר AllMovie (באנגלית)
* דייוויד או. סלזניק, במסד הנתונים הקולנועיים KinoPoisk (ברוסית)
* דייוויד או. סלזניק, באתר "Find a Grave" (באנגלית)
* דייוויד או. סלזניק, באתר אנציקלופדיה בריטניקה (באנגלית)
* דייוויד או. סלזניק (1902-1965), דף שער בספרייה הלאומית

|  |  |  |
| --- | --- | --- |
| **הקודם**:**1938 - פרנק קפרה ("הן לא תקחהו עמך")** | **זוכה פרס אוסקר לסרט הטוב ביותר  לשנת 1939 - ("חלף עם הרוח")  לשנת 1940 - ("רבקה")** | **הבא**:**1941 - דריל זאנוק ("מה יפית עמק נוי")** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007462792105171
* BIBSYS: 90253113
* BNE: XX1276777
* BnF: cb12014432b (data)
* CANTIC: a11683946
* CiNii: DA06328764
* GND: 11861312X
* ISNI: 0000 0001 1035 2323
* LCCN: n50007286
* NARA: 10582922
* NDL: 00552209
* NKC: xx0084290
* NLA: 35489190
* NLP: a0000001180292
* NTA: 074383000
* RERO: 02-A003820501
* SELIBR: 290929
* SNAC: w6xd11j9
* SUDOC: 02827461X
* Trove: 971432
* VIAF: 2481390
* WorldCat: lccn-n50007286

 |